आज शाम तक मुंबई पहुंचेंगे अन्ना हजारे  
सुबह अन्ना के हेल्थ चेकअप में उन्हें 101 डिग्री बुखार पाया गया जो बाद में उतर गया। डॉक्टरों ने अनशन एक दिन टालने का सुझाव दिया है।
डॉक्टरों ने सोमवार को अन्ना के अनशन के एक दिन उनका हेल्थ चेक अप किया। अन्ना हजारे के हेल्थ चेकअप में उन्हें 101 डिग्री बुखार पाया गया। इतना ही नहीं अन्ना का रक्तचाप भी बढ़ा हुआ था। हालांकि अन्ना का बुखार बाद में उतर गया।   डॉक्टरों ने अन्ना को अनशन एक दिन टालने का सुझाव दिया है। साथ ही डॉक्टरों ने अन्ना को सड़क यात्रा न करने की सलाह भी दी। इसके एवज में डॉक्टरों की सलाह है कि अन्ना हवाई यात्रा के जरिए मुंबई जाएं।  वहीं, अन्ना हजारे के सहयोगी सुरेश पठारे का कहना है कि बुखार के बावजूद अन्ना अपना तीन दिन का अनशन करेंगे। और बाद में दिल्ली में गिरफ्तारी भी देंगे।अन्ना हजारे वायरल संक्रमण से पीड़ित हैं लेकिन वह कमजोर  लोकपाल विधेयक के खिलाफ कल से मुंबई में तीन दिवसीय उपवास के लिये कृतसंकल्प हैं।  उनके सहायकों ने यहां बताया कि 74 वर्षीय हजारे आज अपराह्न यहां से सड़क मार्ग से मुंबई के लिए रवाना होंगे और देर शाम तक वहां पहुंचेगे।  हजारे के सचिव सुरेश पठारे ने कहा अन्ना का बुखार कम हुआ है और वह पूर्व निर्धारित कार्यक्रम के तहत आज अपराह्न सड़क मार्ग से मुंबई के लिये रवाना होंगे। हजारे के चिकित्सक डी जी पोटे ने बताया कि पिछले दो दिन से हजारे को बुखार है लेकिन चिंता की बात नहीं है।  उन्होंने कहा वह थोड़ा कमजोर हैं लेकिन कल से उपवास कर सकते हैं। उनका रक्तचाप और अन्य मापदंड सामान्य हैं। उन्हें हल्की खांसी और ठंड है लेकिन उनके स्वास्थ्य में सुधार हो रहा है। उन्होंने कहा कि कि पिछले तीन दिन से गांधीवादी नेता का इलाज चल रहा है। उनके स्वास्थ्य में सुधार आया है और वह मुंबई और दिल्ली में अपने आंदोलन के लिए कृतसंकल्प हैं।  हजारे मुंबई जाने से पहले कुछ देर पुणे के अलांदी में रूकर संत ज्ञानेश्वर की समाधि के दर्शन करेंगे। पोटे ने कहा कल से चिकित्सा एक समस्या रहेगी लेकिन वह लगातार उनके साथ रहेंगे। अगर जरूरत हुई तो वे चबाने वाली दवा देंगे।धरनास्थल के आसपास सुरक्षा के कड़े इंतजाम किए गए हैं। वहां तक जाने वाली सड़क पर पुलिसकर्मी तैनात किए गए हैं।  गौरतलब है कि मुंबई के एमएमआरडीए मैदान में अन्ना हजारे 27-29 दिसंबर तक मजबूत लोकपाल बिल के समर्थन में अनशन पर बैठने वाले हैं।(इनपुट भाषा से भी)